Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: A 43/1995. (VI. 30.) AB határozat kimondta, hogy alkotmányellenes az a jogszabály, amely nem biztosít elegendő
Paragraph Index: 205

A 43/1995. (VI. 30.) AB határozat kimondta, hogy alkotmányellenes az a jogszabály, amely nem biztosít elegendő időt az állampolgároknak a jogszabályok megváltozására való felkészülésre. A lakásépítési és vásárlási támogatás az állampolgárnak nem alanyi jogon jár, hanem azt az állam a nemzetgazdaság teljesítőképessége által meghatározott pénzügyi feltételek függvényében nyújtja a polgárai részére. A kormányrendelet az MT rendeletet úgy módosította, hogy bezárt egy kiskaput, amely a tapasztalatok szerint visszaélésre volt alkalmas. E módosítás tehát nem sérti az állampolgárok tulajdonhoz való jogát. Az országgyűlési biztos 1997-ben az OBH 1578/1995. számú jelentésében felhívta a pénzügyminiszter figyelmét, hogy a hatáskörébe tartozó jogszabályok előkészítése során, a támogatási formák módosításakor az állampolgároknak a jogbiztonsághoz való jogát minden esetben érvényesítse. A jelen panasz ügyében lefolytatott vizsgálat azt igazolta, hogy a korábbi ajánlás nem érte el a célját, mert a jogalkotó ugyanazt a visszásságot okozta. Az országgyűlési biztos megállapította, hogy a panasz megalapozott, mert a normának a jogalkotási törvénnyel ellentétes rövid határidejű kihirdetése a címzettek számára előre nem látható következményekkel járt, és ez a jogbiztonsághoz való jogot sérti. De tekintettel arra, hogy a jogszabály visszamenőleges hatályú módosítása kizárt, az egyedi ügy rendezésére ajánlást nem tehetett, de felhívta a miniszterelnök figyelmét, hogy a Kormány hatáskörébe tartozó jogszabályok előkészítése során fokozottan tartsák szem előtt a jogalkotásról szóló törvényben foglaltakat a jogszabályok hatálybaléptetésekor. A miniszterelnök megbízásából a pénzügyminiszter úgy nyilatkozott, hogy az ajánlással egyetért, és a jövőben kiemelt figyelmet fordít a jogszabályok hatálybaléptetésénél, hogy az érintettek részére megfelelő idő álljon rendelkezésre a felkészülésre. Az országgyűlési biztos a miniszter válaszát tudomásul vette. 2000/88/II. szám OBH 3711/1999. Az Alkotmány 2. § (1) bekezdésében deklarált jogállamiság elvéből fakadó jogbiztonsággal és az Alkotmány 70/D. §-ban foglalt lehető legmagasabb szintű testi és lelki egészséghez való joggal összefüggésben visszásságot okoz, ha a jogszabály megjelenése és kihirdetése közötti idő rövidsége miatt nincs kellő idő arra, hogy az érintettek megfelelően felkészülhessenek a gyógyszertámogatásokkal kapcsolatos rendelet módosításának alkalmazására. A súlyos cukorbetegségben szenvedő kisnyugdíjas panaszos sérelmezte, hogy az Országos Egészségbiztosítási Pénztár 1999. július 15-től megszüntette a Humalog combipack nevű inzulintartalmú készítmény 90%-os támogatását, ami azt jelentette, hogy a készítményt ezentúl teljes áron kellett megvennie. Szakértői vélemény alapján az állampolgári jogok országgyűlési biztosa megállapította, hogy az erre vonatkozó egészségügyi miniszteri rendelet hatálybalépése után a Humalog ingyenes felírására az a cukorbeteg, aki naponta három vagy több alkalommal szorul inzulinkezelésre, és akinek az étkezés utáni kifejezett vércukorszint-emelkedését semmilyen más módon nem lehet megnyugtatóan csökkenteni, illetve akinek az inzulinhatású készítményt a diabetológiai szakrendelés szakorvosa írta fel, ingyenesen jut hozzá mind a Humulin, mind a Humalog készítményhez. A rendelet hatálybalépését követően azonban a támogatott inzulinkészítményre jogosult cukorbetegeknek külön-külön kell feliratniuk az ultragyors hatású Humalog inzulint és az elhúzódó hatású Humulin N készítményt, amelyeket eddig egy csomagban, „Humalog combipack” néven 90%-os támogatottsággal kaphattak. Az állampolgári jogok országgyűlési biztosa levélben minderről haladéktalanul tájékoztatta a panaszost. Az állampolgári jogok országgyűlési biztosa továbbá megállapította az ügyben, hogy az orvosnak vagy a gyógyszerésznek a panaszost tájékoztatnia kellett volna minderről. Előfeltétele a megfelelő tájékoztatásnak azonban, hogy az orvosoknak és a gyógyszerészeknek megfelelő idő álljon rendelkezésükre a jogszabály változásainak megismerésére, áttanulmányozására és az alkalmazásra való felkészülésre. Az országgyűlési biztosnak nem feladata meghatározni, hogy pontosan mennyi idő szükséges ahhoz, hogy az érintettek — az orvos, a gyógyszerész és a beteg — fel tudjanak készülni a változásra. Ez a jogalkotó mérlegelési jogkörébe tartozik. Amennyiben a jogszabály-módosítás alkalmazására való felkészülést szolgáló időtartam túl rövid, az a jogbiztonságot veszélyezteti. A „kellő idő” meghatározásánál mindenképpen figyelembe kell venni, hogy a gyógyszerek társadalombiztosítási támogatásának megváltoztatása sok embert alapvető érdekeiben érint. Gyakran a társadalombiztosítási támogatás megváltoztatása a betegnek más gyógyszerre való átállást tesz szükségessé. A cukorbetegek esetében más inzulintartalmú injekcióra való áttérés általában hosszadalmas kórházi kezeléssel jár. A fentiek alapján az állampolgári jogok országgyűlési biztosa rámutatott arra, hogy a jogszabály megjelenése és kihirdetése közötti idő rövidsége nem biztosította a kellő időt arra, hogy az érintettek megfelelően felkészülhessenek a rendelet módosításának alkalmazására. Mindez a panaszosnak a jogállamiság elvéből fakadó jogbiztonsághoz való jogával és a lehető legmagasabb szintű testi és lelki egészséghez való jogával összefüggésben visszásságot okozott. Az országgyűlési biztos azt ajánlotta az egészségügyi miniszternek, hogy a jövőben biztosítsa, hogy a gyógyszerek társadalombiztosítási támogatásának módosításáról szóló rendelet kihirdetése és hatálybalépése között az érintettek számára kellő idő álljon rendelkezésére a változásokra való felkészülésre. A miniszter válaszlevelében egyetértett az ajánlással, és ígéretet tett arra, hogy a jövőben erre fokozott és különös figyelmet fordítanak. OBH 3726/1999. Az építéstechnikusi kört érintő szabályozás elmaradása az Alkotmány 2. § (1) bekezdésben rögzített jogállamiság elvéből fakadó jogbiztonság, illetve ezzel összefüggő tisztességes eljárás [57. § (1) bekezdés] követelményét sérti, ezért visszás. Az új szabályozás kiküszöböli a megőrzött jogok elvesztését, mert azok élethosszig való megtartását lehetővé teszi. Építész-tervezési munkájában érintett panaszos azt sérelmezte, hogy szabályozás hiányában 1999. december 31-ét követően nem végezheti eddigi munkáját, nem tervezhet. A tervezői és szakértői mérnökök, valamint építészek szakmai

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes